Hans Christian Schmidt (V), 2023-11-30:
Tak, formand.
Dette års redegørelse viser, desværre ikke overraskende, at der er udfordringer i landdistrikterne.
Og de udfordringer, som vi ser, er også velkendte: Folk flytter fra land til by, skoler og butikker lukker, og bus- og færgeafgange reduceres.
Det er problemer, som vi særlig det sidste år har kunnet følge med i, særlig i de lokale medier.
Det er problemer, som vi skal tage alvorligt, og som vi skal tage hånd om.
Derfor er jeg også glad for, at Venstre og for den sags skyld jo hele regeringen og de partier, der tilsluttede sig finansloven – for de var der jo alle sammen – nu er blevet enige om at understøtte udviklingen i landdistrikterne på bedst mulig vis, og at vi derfor sammen på finansloven for 2024 og også årene frem mod 2027 har afsat ca. 600 mio. kr. Det svinger lidt, alt efter hvilket år det er, men det er deromkring.
Der er altså tale om faste midler de næste 4 år, så vores landdistrikter ved, hvilke penge de og vi har at gøre godt med.
Det skaber tryghed og forudsigelighed, så vi fra politisk side ikke skal forhandle om puljer og midler fra år til år.
Det er også vigtigt at pointere, at dette års redegørelse også peger på gode tendenser – det synes jeg man skal holde sig for øje – og som noget nyt kommer med caseeksempler på landsbyer, som er lykkedes med at tænke nyt og derved har vendt udviklingen til det positive eller i hvert fald er godt på vej til det.
Vi skal, og det er der mange andre end mig der har sagt, passe på ikke at tale vores landdistrikter ned.
Vi skal i stedet for tale dem op.
For lokalbefolkningen kan og vil gerne, og vi skal jo selvfølgelig bare fra Christiansborg sikre, at de har rammerne til det.
Det kan nu også være svært indimellem, det har vi jo set gennem årene, men det er det, der er vores opgave.
Derfor er jeg sikker på, at med denne redegørelse og med den nuancerede debat, som vi både politisk, men også i samfundet har, skabes der et godt grundlag for udviklingen af det kommende landdistriktsudspil, som regeringen vil lancere.
Det er jeg sikker på at ministeren får mulighed for at komme ind på, så det skal jeg ikke sige mere om, men det er et udspil, som skal være med til at styrke landdistrikterne, lokalsamfund og øer og finde løsningerne tæt på borgerne.
Jeg deler min socialdemokratiske kollegas synspunkt omkring det med øerne.
Vi har jo selv været ude at besøge nogle af dem, og vi ved godt, hvad der rører sig derude, og det kræver handling herindefra.
Jeg er helt enig med hr. Kasper Roug.
Men forandringer behøver ikke at være negative, og det synes jeg også man lige skal sige her.
For i de tilfælde, hvor der altså kommer forandringer, kan de jo også godt være positive.
Så man skal ikke altid bare tro, at forandringer er negative.
For den her redegørelse påpeger jo også, og det tror jeg også de fleste af os ved, at vores landdistrikter står over for en række udfordringer og ikke mindst over for store forandringer.
Det ved vi jo godt, og det ved de også godt.
Og derfor behøver vi ikke at sige til hinanden, at det nødvendigvis behøver at være negativt.
Det kan også være positivt, men det kræver en handling, og det er den handling, som vi skal levere herindefra.
Så vi skal i fremtiden være med til at styrke landdistrikterne, lokalsamfund og øer og i tæt samarbejde med dem, der bor der, finde løsningerne.